Дуьне, дахар хаздан, даздан! – бохуш, баьхна шайн дахаран къилба дина эвлаяаш, устазаш, къоман къонахий, куьпан, юьртан бакъболу дай, оьзда къаной, хьехам бан Дала хьекъал, кхетам белларш. Цара латтийна къам бертахь, 1индаг1на, стоьмана дитташ дуг1уш, некъ, шовда тодеш, т1еш тохкуш. И къонахий, къоман ламастийн, г1иллакхийн, эхь-ийманан г1ортораш, д1аевлча, малъелча, некъах туьлу къам, цул т1аьхьа д1ахеда шен орамех… Т1аьххьалц (ХХ-чу б1ешеран чаккхенехь) вайн махкахь дай хилла хьийзаш вайн амална хийра амал йолу, вайн хьежамашца хьежамаш ца бог1у кхин адамаш дара, тайп-тайпанчу пачхьалкхашкара, мехкашкара чудаьккхина. Цара мехкан баьрччера не1саг1ане баьккхинера нохчийн мотт, ткъа г1иллакхаша-м аракхиссинера. Дег1ана бечу ницкъал а хала яра лан хьекъална, синна, амална йо г1ело. Оцу г1елоно, синна эшам а бина, к1елдитина адам к1езиг дацара, ткъа иштта к1езиг бацара оцу «хьешийн» хьадалчаш а.